‘Beduidende verlaging in brandstofpryse kom’(Foto: Maroela Media) Die afslag van 75c per liter wat motoriste nog die afgelope maand op die brandstofheffing gekry het, val volgende maand weg, maar Suid-Afrikaners kan steeds ’n beduidende verlaging in brandstofpryse verwag. Volgens die departement van minerale bronne en energie sal ’n amptelike aankondiging in die verband teen die einde van die week gedoen word. Die departement het die verlaging in internasionale petroleumprodukpryse, waaronder ruoliepryse, verwelkom. Die prys van Brent-ruolie het Dinsdag in die omgewing van $105 per vat gedraai, ’n gemiddelde verlaging van sowat 10% vergeleke met die gemiddelde prys vir Junie. Die brandstofheffing is die afgelope vier maande verminder om verligting aan motoriste te probeer bied te midde van skerp stygings in brandstofpryse. In April, Mei en Junie was daar R1,50-verligting in die algemene brandstofheffing. Dit is in Julie tot 75c halveer en val volgende maand weg wanneer die nuwe brandstofpryse op 3 Augustus van krag word. Brandstofpryse het aan die begin van die maand tot nuwe rekordhoogtes gestyg. In Gauteng het 95‑oktaan-petrol tot R26,74 per liter gestyg en die prys van 93‑oktaan-petrol het tot R26,31 per liter in Gauteng gestyg. Vulstasies sal moontlik binnekort self die prys vir 93‑oktaan-brandstof kan bepaal nadat Gwede Mantashe, minister van minerale hulpbronne en energie, Vrydag die kennisgewing vir kommentaar in die Staatskoerant gepubliseer het. Die kennisgewing bevat nie veel besonderhede nie en lui bloot dat die minister kennis gee van die voorneme om ŉ prysdrempel of ŉ maksimum prys vir 93‑oktaan-petrol in te stel. Die departement het intussen gesê geen ontwrigting word hieroor in die brandstofmark verwag nie aangesien 93-oktaan-petrol ’n klein deel van die mark uitmaak, maar dat dit die departement in staat sal stel om te monitor hoe die mark op die beperking van die prys reageer.